Návrh
na doplnenie uznesenia vlády Slovenskej republiky č. 97/2002 k návrhu úverovej zmluvy a čiastkových zmlúv medzi Slovenskou republikou a Svetovou bankou k Projektu reformy správy sociálnych dávok

Uznesením vlády SR č. 273 z 28. marca 2001 schválila vláda Slovenskej republiky Vyhlásenie o hospodárskej politike pre účely Staff monitored program na realizáciu Projektu reformy správy sociálnych dávok.

Primárnym cieľom Projektu reformy správy sociálnych dávok je podpora plnenia úloh vlády v súvislosti s reformou dôchodkového poistenia. Účelom projektu je podporiť reformu dôchodkového zabezpečenia, ktorú vláda SR deklarovala ako prioritu. Ďalším cieľom projektu je zavedenie databázy individuálnych účtov klientov a podporiť vybudovanie viac-pilierového  systému dôchodkového poistenia.

Uznesením vlády SR č. 97 z 30. januára 2002 súhlasila vláda Slovenskej republiky s návrhom úverovej zmluvy a čiastkových zmlúv medzi Slovenskou republikou a Svetovou bankou k Projektu reformy správy sociálnych dávok (ďalej len úverová zmluva a čiastkové zmluvy). Úverová zmluva a čiastkové zmluvy boli podpísané dňa 29. mája 2002 zástupcami Slovenskej republiky a Svetovej banky v ústredí Svetovej banky vo Washingtone.

Úver bol schválený vo výške 26,2 mil. EUR (23,5 mil. USD). Splatnosť úveru je 15 rokov s odkladom prvej splátky 5 rokov, s výnimkou komunikačného poplatku. Komunikačný poplatok predstavuje 1 % z celkovej sumy úveru a je splatný v čo najkratšej dobe po nadobudnutí účinnosti úverovej zmluvy. Úrok úveru predstavuje LIBOR + 0,85 % na prvé 4 roky úveru a LIBOR + 0,75 % na ďalšie obdobie, ale po 3 rokoch úveru je možné požiadať o zníženie sadzby 0,85 % na nižšiu vzájomne dohodnutú sumu, ktorá závisí od úspešnosti napĺňania zámeru projektu.

Uznesením vlády SR č. 687 z 19. júna 2002 súhlasila vláda Slovenskej republiky s návrhom na podpísanie Dodatku k úverovej zmluve medzi Slovenskou republikou a Svetovou bankou k čerpaniu úveru na financovanie Projektu reformy správy sociálnych dávok. Dodatok k úverovej zmluve bol podpísaný dňa 3. júla 2002 ministrom financií a zástupcom Svetovej banky.

Pre nadobudnutie účinnosti úverovej zmluvy a čiastkových zmlúv je potrebné na základe požiadavky Svetovej banky, aby minister spravodlivosti vystavil osvedčenie o právnej záväznosti zmlúv. Vyššie uvedené zmluvy by mali nadobudnúť účinnosť do 27. augusta 2002, t. j. do 90 dní odo dňa podpísania úverovej zmluvy a čiastkových zmlúv. 

	Vzhľadom na to, že vláda Slovenskej republiky súhlasila s podpísaním úverovej zmluvy a čiastkových zmlúv, ako aj s podpísaním dodatku k úverovej zmluve, je možné vystaviť osvedčenie o právnej záväznosti (Legal Opinion) úverovej zmluvy a čiastkových zmlúv. 

	V súvislosti s požiadavkou Svetovej banky na vystavenie osvedčenia o právnej záväznosti úverovej zmluvy a čiastkových zmlúv a s ohľadom na skutočnosť, že vydávanie osvedčenia o právnej záväznosti zmlúv nie je riešené zákonom č. 575/2001 Z.z. o organizácii činnosti vlády a organizácii ústrednej štátnej správy, ani inými právnymi predpismi v záujme splnenia kľúčovej podmienky nadobudnutia účinnosti zmlúv, žiadame doplniť pôvodné uznesenie vlády SR č. 97 zo dňa 30. januára 2002 k návrhu úverovej zmluvy a čiastkových zmlúv medzi Slovenskou republikou a Svetovou bankou k Projektu reformy správy sociálnych dávok o bod C., ktorý znie: 

Vláda SR

C.  u k l a d á
ministrovi spravodlivosti a ako alternátovi štátnemu tajomníkovi Ministerstva spravodlivosti SR

C.1.	vystaviť na požiadanie Svetovej banky osvedčenie o právnej záväznosti (Legal Opinion)  úverovej zmluvy a čiastkových zmlúv medzi Slovenskou republikou a Svetovou bankou k Projektu reformy správy sociálnych dávok.